钦定古今图书集成/明伦汇编/氏族典/第558卷 > 司马颖
## 钦定古今图书集成/明伦汇编/氏族典/第558卷 > 司马颖

按《晋书成都王颖传》，“颖字章度，武帝第十六子也。太
康末，受封，拜越骑校尉，加散骑常侍。车骑将军贾谧
尝与皇太子博，争道，颖厉声呵之，谧惧，由此出颖为
平北将军，镇邺。齐王冏举义，颖发兵应，冏败死者八
千馀人。天子反正，颖入京都，诛伦，冏擅威权，颖遂归
邺。冏送颖至七里涧，颖惟以太妃疾苦形于颜色，百”
姓观者，莫不倾心。至邺，进位大将军、都督中外诸军
事，表乞差发郡县车，一时运河北邸阁米十五万斛，
以振阳翟饥人。黄桥战亡八千馀人，颖造棺为衣服
敛祭，葬于黄桥北，刊石立碑，纪其赴义之功。颖形美
而神昏，不知书，然器性敦厚，委事于卢志，故得成其
美焉。及冏败，颖悬执朝政，事无巨细，皆就邺谘之。恃
功骄奢，百度弛废，方恣其欲，而惮长沙王乂在内，遂
与河间王颙伐京都。会乂被执，颖入京师，复旋镇于
邺，拜丞相。河间王颙表颖宜为储副，遂废太子覃，立
颖为皇太弟，丞相如故。僭侈日甚，有无君之心，委任
孟玖等，大失众望。永兴初，左卫将军陈眕，殿中中郎
逯苞、《成辅》及长沙故将上官己等，奉大驾讨颖，驰檄
四方，赴者云集。颖拒战于荡阴，王师败绩，遂奉帝幸
邺。颖改元建武，署置百官，杀生自己。立郊于邺南。平
北将军王浚、宁北将军东嬴公腾袭颖，颖拥天子，单
车走至洛。河间王颙遣张方救颖，乃挟帝拥颖归于
长安。颙废颖归藩，以豫章王为皇太弟。颖既废，河北
思之，邺中故将公师藩、汲桑等起兵以迎颖，颙复拜
颖镇军大将军，镇邺。而东海王越率众迎大驾，颖奔
关中，趋武关，出新野。帝诏镇南将军刘弘、南中郎将
刘陶收捕颖，于是单车与二子庐江王普、中都王廓
渡河赴朝歌，顿丘太守冯嵩执颖及普、廓送邺。范阳
王虓长史刘舆伪令人为台使，称诏，夜赐颖死，时年
二十八，二子亦死，邺中哀之，怀帝加以县王礼。颖死
后数年，开封间有传颖子年十馀岁，流离百姓家，东
海王越遣人杀之。永嘉中，立东莱王蕤子遵为颖嗣，
封华容县王。后没于贼，国除。